《杂兴十二首 其七》
元代·方回

兹辰何太喜，久雨见红日。当其阴晦时，日未尝不出。

有物苦障之，云雾暗如漆。谗夫蔽天明，忽去巷伯嫉。

泥污后土乾，归路赁驴匹。山中可酿酒，自舂元亮秫。

预量小儿孙，时索梨与栗。茅檐得霜晴，炙背阅书帙。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。